Universis presentes litteras inspecturis, magister Johannes, officialis Lingonensis, salutem in Domino. Noveritis quod in presencia magistri Morelli, decani Calvimontis mandati nostri cui fidem quantum ad hoc adhibemus propter hoc personaliter constituti, Macelinus de Villanacuria et Adelina domicella ejus uxor dant et concedunt et recognoverunt se dedisse et concessisse, coram eodem decano mandato nostro quantum ad hoc speciali in puram et perpetuam elemosinam .  . abbatisse et monialibus Vallis Baonis pro remedio animarum suarum et antecessorum suorum donatione facta inter vivos duas minas frumenti ad mensuram Lingonensem annuatim ab eisdem abbatissa et monialibus vel earum certo mandato in perpetuum percipiendas et habendas apud Soncort in illa parte seu porcione quam tenent et habent, ut asserunt hiidem Macelinus et Adelina ejus uxor, in decima de Soncort. Eamdem partem seu portionem decime pro dictis duabus minis frumenti annuatim percipiendis et habendis, ut dictum est, prefatis abbatisse et monialibus Vallisbaonis specialiter obligantes. Promittentes dicti Macelinus et Adelina ejus uxor se nichil de dicta decima percipere vel habere quousque de dictis duabus minis frumenti eisdem abbatisse et monialibus singulis annis fuerit integre satisfactum. Hanc autem donationem seu concessionem Guido clericus, Johannes clericus, Arnulphus et Odeta liberi dictorum Macelini et Adeline ejus uxoris, in presencia dicti decani mandati nostri propter hoc personaliter constituti, laudant, volunt, ratam habent et firmam laudaverunt et ratam et firmam habuerunt. Promittentes tam dicti Macelinus et Adelina ejus uxor quam dicti Guido, Johannes, Arnulphus et Odeta, liberi eorumdem Macelini et Adeline, per fidem suam in manu dicti decani mandati nostri corporaliter prestitam quod contra dictam donationem non venient in futurum nec venire facient aut consencient per se vel per alios de cetero tacite vel expresse et quod super dictis duabus minis frumenti concessis, donatis, percipiendis et habendis annuatim, ut dictum est, predictis abbatisse et monialibus legitimam portabunt garantiam fide prestita corporali erga omnes contra dictam donationem et concessionem in judicio vel extra venientes vel venire volentes. Abrenunciantes insuper tam dicti Macelinus et Adelina ejus uxor quam eorum liberi supradicti in hoc facto exceptioni doli, fori et in factum, et specialiter dicta Adelina beneficio sibi competenti ratione dotis seu dotalicii, et dicti liberi beneficio restitutionis in integrum et auxilio juris sibi competenti ratione minoris etatis et tam dicti Macelinus et eadem Adelina ejus uxor quam eorum liberi omni consuetudini et statute omnique juris auxilio tam canonici quam civilis et omnibus aliis exceptionibus et rationibus quibuscumque qui sibi competent seu competere possunt, et dictis abbatisse et monialibus obesse contra presens instrumentum et ad elidendum predictam vel aliquid predictorum. In cujus rei testimonium, sigillum curie Lingonensis presentibus litteris duximus apponendum. Datum anno Domini M° CC° LX° octavo, mense januario.